11.8.2023
SL
Uradni list Evropske unije
C 283/73 torek 14. februarja 2023
13.
meni, da ima EU pomembno vlogo pri izboljševanju ponudbe in povpraševanja po lesu, da bi zavrnila nezakonito pridobljen les in državam izvoznicam pomagala v boju proti nezakoniti sečnji in korupciji, ki uničujeta njihove gozdove, prinašata podnebne spremembe in povzročata kršitve človekovih pravic; priznava, da bodo prostovoljni sporazumi o partnerstvu tudi v novem predlogu uredbe o krčenju gozdov še naprej pomemben pravni okvir za EU in partnerske države; poudarja, da je to mogoče po zaslugi dobrega sodelovanja in predanosti zadevnih partnerskih držav; podpira Komisijo pri iskanju dodatnih potencialnih partnerjev za prihodnje prostovoljne sporazume o partnerstvu FLEGT; 14. opozarja, da sta trajnostno in vključujoče upravljanje gozdov in gospodarjenje z njimi bistvena za uresničitev ciljev iz agende za trajnostni razvoj do leta 2030 in Pariškega sporazuma, predvsem z določenimi nacionalnimi prispevki; opozarja, da je rudarstvo eden večjih krivcev za krčenje tropskih gozdov, ki povzroča znatno erozijo in onesnaženje tal, večjo razdrobljenost gozdov ter onesnaževanje rek in tokov z živim srebrom; ugotavlja, da Gvajana širi svojo naftno, plinsko in rudarsko industrijo; poziva gvajansko vlado, naj sprejme dodatne ukrepe za zajezitev nezakonitega rudarjenja; z zaskrbljenostjo ugotavlja, da predpisi za gozdarski sektor niso usklajeni s tistimi za rudarski sektor; pozdravlja nadaljnje sporazume, katerih namen je dopolniti prostovoljni sporazum o partnerstvu FLEGT z okoljskimi zadevami; 15. poudarja, da je uspeh celotne pobude FLEGT med drugim odvisen od zaščite zagovornikov okoljskih človekovih pravic in žvižgačev, zmožnosti malih in srednjih podjetij, da svoje dejavnosti izvajajo zakonito, ter učinkovite zaščite zemljišč in priznanja vseh običajnih pravic lokalnih skupnosti in domorodnih ljudstev, zlasti skupnosti ameriških staroselcev, vključno s pravico, da v smislu socialne pravičnosti dajo ali zavrnejo koncesijo za les na svojem zemljišču; poudarja, da bi se morala EU opirati na tradicionalno znanje domorodnih ljudstev in drugih lokalnih skupnosti o trajnostnem gospodarjenju z gozdovi; v zvezi s tem opozarja, da je treba preprečiti morebitno dodatno upravno breme za mala in srednja podjetja ter jim zagotoviti pravno pomoč, da bodo lahko spoštovala nove mednarodne sporazume, instrumente in dokumente v zvezi z okoljem; 16. naroči svoji predsednici, naj to resolucijo posreduje Svetu in Komisiji ter vladam in parlamentom držav članic in Kooperativne republike Gvajane.